**Ivan Fedotov** (s. 28. marraskuuta 1996 Lappeenranta) on venäläinen jääkiekkoilija, pelipaikaltaan maalivahti, joka pelaa NHL-joukkue Philadelphia Flyersissa. Hän on edustanut maajoukkuetasolla Venäjää. Fedotov pelaa KHL-seura TsSka Moskovassa. NHL-seura Philadelphia Flyers varasi Fedotovin seitsämännellä kierroksella vuonna 2015.

Ura
---

### Seuraura

Liki kaksimetrinen Fedotov on voittanut KHL:n mestaruuden pelatessaan Moskovan TsSKA:ssa. Kauden 2021–2022 runkosarjan jälkeen hänet palkittiin sarjan parhaana maalivahtina. Toukokuussa 2022 Fedotov solmi yhden vuoden ja alle miljoonan dollarin pelisopimuksen Philadelphia Flyersin kanssa.

### Maajoukkueura

Fedotov oli osa Venäjän olympiakomitean joukkuetta, kun se saavutti olympiahopeaa Pekingin olympialaisissa vuonna 2022. Suomen jääkiekkomaajoukkueeseen Ivan Fedotovia ei ole ikinä kysytty, eikä häntä tiettävästi tunnettu Suomen junioripiireissä hänen ollessaan juniori-ikäinen. Fedotov itse on kertonut, että hän on aina halunnut pelata vain Venäjän maajoukkueessa.

Yksityiselämä
-------------

Fedotov on syntynyt Suomessa, ja hänen isänsä on venäläinen. Fedotovin äidin sukujuuret ovat toiselta puolen sukua suomalaiset ja toiselta puolen venäläiset. Fedotov itse identifioituu kuitenkin venäläiseksi ja hän on varttunut Venäjällä. Hänellä ei ole Suomen kansalaisuutta, vain Venäjän.

Kesällä 2022 Fedotov pidätettiin Pietarissa, sillä Venäjän viranomaisten mukaan hän pakoili asepalvelusta Venäjällä. Fedotov oli toimittajan seurassa pidätyshetkellä, kun he toimittajan kanssa poistuivat Pietarin jääpalatsista. Venäjän valtio-omisteisen uutistoimisto *Ria Novostin* mukaan Fedotov kohtasi hankaluuksia varusmiespalveluksensa suhteen sen jälkeen, kun hän oli ajautunut erimielisyyksiin jääkiekkoseura Moskovan TsSKA:n kanssa.

Tavallisesti venäläisurheilijoilla ei ole asepalvelukseen ja urheilusuorituksiin liittyvissä kysymyksissä ongelmia. Urheilijoiden kutsunnat käy läpi urheiluun erikoistunut järjestö, jota valvovat kuitenkin viime kädessä Venäjän puolustusministeriö ja osittain jopa maan sisäministeriö.

Hieman ennen pidätystään Fedotov oli ilmoittanut valmennukselle ja TsSKA:n seurajohdolle halustaan lähteä Venäjältä. Seura tulkitsi, että Fedotov irtisanoi mielivaltaisesti ja laittomasti sopimuksensa. Fedotovin asianajaja kertoi päivä pidätyksen jälkeen, että Fedotovin asepalvelukseen kutsumisesta valitettiin oikeuteen, mutta valitus vedettiin pois. Asianajajan mukaan Fedotov ei ollut koskaan vältellyt armeijaa – hän ei ollut vain saanut yksinkertaisesti kutsua sinne.

Lähteet
-------

1. 1 2 3  Venäjä | NHL-sopimuksen tehnyt suomalaissyntyinen maalivahti Ivan Fedotov pidätettiin Pietarissa, saattaa joutua Venäjän asevoimien palvelukseen välittömästi *Helsingin Sanomat*.  2.7.2022. Viitattu 8.7.2022.
2. 1 2 3 4 5 6 7  NHL-seuran maalivahti lähetetty pahamaineiseen armeijakasarmiin – tämä tiedetään Suomessa syntyneen Ivan Fedotovin mystisestä tilanteesta *Yle Urheilu*.  4.7.2022. Viitattu 8.7.2022.
3. ↑  Ivan Fedotov at eliteprospects.com *www.eliteprospects.com*. Viitattu 5.9.2023. (englanniksi)
4. ↑  Antti Salmensaari: Venäjän maalivahdilla on yllättävä Suomi-kytkös, mutta Leijoniin Ivan Fedotovia ei ole ikinä kysytty: "En ole koskaan miettinyt toista maata" *Aamulehti*.  19.2.2022. Viitattu 8.7.2022.
5. ↑  Tuomas Heikkilä: Venäläis-suomalainen tähtivahti pidätettiin Venäjällä – oli lähdössä NHL:ään *Ilta-Sanomat*.  1.7.2022. Viitattu 8.7.2022.
6. ↑  Venäjä | Pietarissa hämärissä oloissa pidätetty suomalaissyntyinen maalivahti Ivan Fedotov joutui sairaalahoitoon: "Ivan voi huonosti" *Helsingin Sanomat*.  3.7.2022. Viitattu 15.8.2022.